SL Uradni list Evropske unije C 199/1

MNENJE KOMISIJE

z dne 2. junija 2016

o načrtu za odlaganje radioaktivnih odpadkov iz skladišča radioaktivnih odpadkov Brunsbüttel LasmA, ki se nahaja v Brunsbüttelu v deželi Schleswig-Holstein v Nemčiji

(Besedilo v nemškem jeziku je edino verodostojno)

(2016/C 199/01)

Spodnja ocena je izvedena v skladu z določbami Pogodbe Euratom, brez poseganja v kakršne koli dodatne ocene, ki se izvajajo v skladu s Pogodbo o delovanju Evropske unije, in obveznosti, ki izhajajo iz nje in sekundarne zakonodaje (1).

Evropska komisija je 28. avgusta 2015 v skladu s členom 37 Pogodbe Euratom od nemške vlade prejela splošne podatke v zvezi z načrtom za odlaganje radioaktivnih odpadkov iz skladišča radioaktivnih odpadkov Brunsbüttel LasmA.

Na podlagi teh podatkov in dodatnih informacij, ki jih je Komisija zahtevala 10. novembra 2015, nemški organi pa so jih predložili 9. februarja 2016, ter po posvetovanju s skupino strokovnjakov je Komisija oblikovala naslednje mnenje:

1. Razdalja med skladiščem v Brunsbüttelu in najbližjo mejo z drugo državo članico, v tem primeru Dansko, je 100 km.

2. Objekt LasmA ne bo imel dovoljenja za izpuste tekočih radioaktivnih snovi: med normalnim obratovanjem ne bo prišlo do sprostitve tekočih radioaktivnih snovi.

3. Med običajnim delovanjem ni verjetno, da bi izpust plinastih radioaktivnih snovi povzročil izpostavljenost prebivalstva v drugi državi članici, ki bi bila pomembna z zdravstvenega vidika, ob upoštevanju mejnih doz iz novih temeljnih varnostnih standardov (Direktiva 2013/59/Euratom).

4. Sekundarni trdni radioaktivni odpadki se začasno skladiščijo na kraju samem, dokler ne bodo prepeljani v odobrene centre za predelavo in odlagališča v Nemčiji.

5. V primeru nenačrtovanih izpustov radioaktivnih snovi, ki bi bili posledica nesreč take vrste in razsežnosti, kot je navedeno v splošnih podatkih, doze, ki bi jim lahko bilo izpostavljeno prebivalstvo druge države članice, ne bi dosegle ravni, ki bi bila pomembna z zdravstvenega vidika, ob upoštevanju referenčnih nivojev iz novih temeljnih varnostnih standardov (Direktiva 2013/59/Euratom).

Komisija zato meni, da izvajanje načrta za odlaganje radioaktivnih odpadkov v kateri koli obliki iz skladišča radioaktivnih odpadkov Brunsbüttel LasmA, ki se nahaja v Brunsbüttelu v deželi Schleswig-Holstein v Nemčiji, tako med običajnim obratovanjem kot tudi v primeru nesreč, ki bi bile take vrste in razsežnosti, kot je navedeno v splošnih podatkih, ne bo povzročilo radioaktivne kontaminacije vode, prsti ali ozračja druge države članice, ki bi bila pomembna z zdravstvenega vidika, ob upoštevanju določb novih temeljnih varnostnih standardov (Direktiva 2013/59/Euratom).

V Bruslju, 2. junija 2016 Za Komisijo Miguel ARIAS CAÑETE Član Komisije

(1) Na primer, v skladu s Pogodbo o delovanju Evropske unije bi bilo treba okoljske vidike še dodatno oceniti. V zvezi s tem bi Komisija rada opozorila na določbe Direktive 2011/92/EU o presoji vplivov nekaterih javnih in zasebnih projektov na okolje, Direktive 2001/42/ES o presoji vplivov nekaterih načrtov in programov na okolje, kot tudi na Direktivo 92/43/EGS o ohranjanju naravnih habitatov ter prosto živečih živalskih in rastlinskih vrst ter Direktivo 2000/60/ES o določitvi okvira za ukrepe Skupnosti na področju vodne politike.